AARHUS: Tag bussen til Aalborg. For 25 kroner.

En ny busrute ser fredag dagens lys fra Aarhus til Aalborg med seks daglige afgange på hverdage og 12 afgange lørdag og søndag. Bag busruten står århusianske Colour Tours, som sætter ekstra trumf på lørdag 6. oktober, når selskabet åbner endnu en helt ny rute, nemlig Aarhus-Vejle.

Presse- og salgsleder Thomas Jensen fra Colour Tours siger til Stiften.dk, at alle afgange fra Aarhus mod de nye destinationer i nord og syd bliver fra Musikhuset. Åbningerne af de nye ruter sker under navnet på Pendulfart.dk, hvor der kan købes billetter.

- 25 kroner for en enkelt til Aalborg er et slagtilbud, som markerer åbningen af ruten. Vi vil gerne gøre opmærksom på, at nu sker der noget nyt. De første 1000 billetter sælges til 25 kroner, hvorefter prisen til Aalborg er 80 kroner, siger Thomas Jensen.